Decizia de evaluare a procurorului general Augusitn Lazăr nu a venit din senin, a spus luni ministrul Justiției Tudorel Toader, adăugând că a observat o îndepărtare progresivă a activității Ministerului Public de rolul său constituțional. El a precizat că va prezenta rezultatul evaluării în maxim 30 de zile.





”Decizia de demarare a procedurii de evaluare a procurorului general nu a venit nici din senin, nici circumstanțial. Am observat de-a lungul timpului și dvs cum Ministerul Public s-a îndepărtat treptat, treptat de la rolul constituțional. Eu am observat cum activitatea Ministerului Public s-a îndepărtat progresiv de la rolul de garantare a drepturilor și libertăților omului. Criteriile (de evaluare-n. red) sunt cele din lege, în maxim 30 de zile voi prezenta rezultatul. Nu spun acum că va fi pozitiv sau negativ. Voi face o radiografie și voi trage o concluzie”, a declarat Toader.





Toader a adăugat: ”Am spus că vine o vreme când fiecare este evaluat, nu fac decât să pun în aplicare ce spuneam atunci”.





